B ตั้งเป้าปี 66 รายได้โต 15% รับขนส่ง-โลจิสติกส์ขยายตัว
B เผยปี 64 ล้างขาดทุนสะสมเกลี้ยง ตั้งเป้าปี 66 รายได้โต 15% รับขนส่ง-โลจิสติกส์ขยายตัว รุกธุรกิจการให้บริการด้านศุลกากรมากขึ้น ขยายฐานลูกค้ารายใหญ่เพิ่ม
B เผยปี 64 ล้างขาดทุนสะสมเกลี้ยง ตั้งเป้าปี 66 รายได้โต 15% รับขนส่ง-โลจิสติกส์ขยายตัว รุกธุรกิจการให้บริการด้านศุลกากรมากขึ้น 
2 มี.ค. 2566

นายปัญญา บุญญาภิวัฒน์ ประธานกรรมการบริหาร บริษัท บี จิสติกส์ จำกัด (มหาชน) หรือ B เปิดเผยว่า จากงบการเงินรวมปี 65 ของบริษัทและบริษัทย่อย สามารถล้างขาดทุนสะสมได้ทั้งหมดจากปี 64 ที่มีตัวเลขขาดทุนสะสมอยู่ที่ 53.9 ล้านบาท  ซึ่งถือเป็นทิศทางที่ดี บริษัทสามารถพลิกกลับมาแข็งแกร่งและมีความพร้อมในการแข่งขัน
ส่วนแนวโน้มผลการดำเนินงานในปีนี้มั่นใจว่าจะมีกำไรต่อเนื่องจากปี 65  ที่รายงานผลประกอบการบริษัทและบริษัทย่อย มีกำไรสุทธิ 67.63 ล้านบาท ซึ่งกำไรลดลงเมื่อเทียบกับปีก่อนหน้า เนื่องจากกำไรจากเงินลงทุนในบริษัทร่วมลดลง ขณะที่มีรายได้รวม  330.20 ล้านบาท เมื่อเทียบกับปี 64 ที่มีรายได้รวม 360.89 ล้านบาท
ทั้งนี้ บริษัทมีสินทรัพย์รวมสำหรับปีสิ้นสุดวันที่ 31 ธันวาคม 2565 จำนวน 2,413.50 ล้านบาท เพิ่มขึ้นจากปีก่อน 1,060.27 ล้านบาท หรือเพิ่มขึ้น 78.35%  โดยสินทรัพย์ที่เพิ่มขึ้น ส่วนใหญ่เป็นเงินลงทุนเพิ่มในบริษัท เดอะ เมกะวัตต์ จำกัด 807.75 ล้าน และ บริษัท เทพฤทธา จำกัด 15.30 ล้านบาท
โดยบริษัทตั้งเป้าหมายรายได้รวมปีนี้จะเติบโต 15% โดยมีปัจจัยบวกจากภาพรวมธุรกิจขนส่งและโลจิสติกส์ที่มีแนวโน้มสดใส  ประกอบกับกลุ่ม B  ได้มีการปรับกลยุทธ์ โดยการขยายฐานลูกค้าไปในกลุ่มธุรกิจที่หลากหลาย เน้นลูกค้ารายใหญ่ที่มีความต้องการใช้บริการกองรถปริมาณที่มาก สอดคล้องกับจำนวนรถหัวลากของบริษัทที่มีอยู่จำนวน 66 คัน  นอกจากนี้ได้เพิ่มน้ำหนักธุรกิจการให้บริการด้านศุลกากรมากขึ้น  เพื่อรองรับความต้องการของลูกค้า รวมทั้งการบริหารจัดการด้านต้นทุนขนส่งให้มีประสิทธิภาพ
“ปีนี้ B มั่นใจว่าผลประกอบการจะมีกำไรต่อเนื่อง รายได้จากธุรกิจขนส่งจะโดดเด่นมาก  จากการปรับกลยุทธ์เน้นลูกค้ารายใหญ่ เพิ่มน้ำหนักธุรกิจให้บริการด้านศุลกากร และบริหารจัดการต้นทุนขนส่ง”นายปัญญา กล่าว